text: Fugledræbere på spil ved Filsø
  21 september 2011 kl. 08.19
  Mårhunde har tilsyneladende indtaget det kommende fugleparadis ved Filsø - et af Danmarkshistoriens største naturgenopretningsprojekter.
  Det skriver JydskeVestkysten i dag, onsdag.
  To mårhunde-hvalpe er netop kørt ned ved Filsø, og arten, der ikke hører naturligt til i den danske natur, er en af fuglenes værste fjender .Mårhunden er en såkaldt invasiv art, altså en art der ikke hører til i den danske natur.
  Den kan udkonkurrere andre rovdyr, og dens natur er at gå på rov i fuglereder efter æg.
  Et mårhundekuld består i gennemsnit af ti hvalpe, så de to trafikdræbte har med stor sandsynlighed et ukendt antal levende brødre og søstre samt en mor i området.
  
  Naturområdet
  Holder tidsplanen, så indledes naturgenopretningen om præcis et år. Her genopstår den 900 hektar store Filsø.
  - Området er et godt habitat for mårhunde, siger vildtkonsulent Ole Daugaard-Petersen i Naturstyrelsen Blåvandshuk, der har indsamlet de to nedkørte hvalpe. Han betoner, at det vil være uheldigt, hvis mårhunden invaderer Filsø og får stor udbredelse i området.
  Naturstyrelsen erklæret mårhunden krig, så der er fri jagt på arten hele året.
  Den er især lokaliseret i området nord for Ringkøbing Fjord - omkring Stadil Fjord.
  